CELEX: 62009CN0331
Language: et
Date: 2009-08-17 00:00:00
Title: Kohtuasi C-331/09: 17. augustil 2009 esitatud hagi — Euroopa Ühenduste Komisjon versus Poola Vabariik

19.12.2009   
            
            
               ET
            
            
               Euroopa Liidu Teataja
            
            
               C 312/10
            
         17. augustil 2009 esitatud hagi — Euroopa Ühenduste Komisjon versus Poola Vabariik
   (Kohtuasi C-331/09)
   2009/C 312/17
   Kohtumenetluse keel: poola
   
      Pooled
   
   
      Hageja: Euroopa Ühenduste Komisjon (esindajad: K. Gross ja A. Stobiecka-Kuik)
   
      Kostja: Poola Vabariik
   
      Hageja nõuded
   
   
               —
            
            
               Tuvastada, et Poola Vabariik on rikkunud EÜ artikli 249 neljandat lõiku ning komisjoni 23. oktoobri 2007. aasta otsust Poola riigiabi C 23/06 (ex NN 35/06) kohta terasetootjale Technologie Buczek Gruppe (teatavaks tehtud toimiku numbri all K[2007] 5087, avaldatud ELT 2008, L 116), kuna ta ei ole täitnud sellest otsusest tulenevaid kohustusi või ei ole komisjoni nende kohustuste täitmisest teavitanud;
            
         
               —
            
            
               mõista kohtukulud välja Poola Vabariigilt.
            
         
      Väited ja peamised argumendid
   
   Komisjon tegi 23. oktoobril 2007 otsuse, milles nõudis abi tagastamist Poola terasetootjalt Technologie Buczek Gruppe, eeskätt Technologie Buczek SA-lt (edaspidi „TB”) ja tema tütarettevõtjatelt Huta Buczek (edaspidi „HB”) ja Buczek Automotive (edaspidi „BA”), kes ei olnud eelnevalt heakskiidetud reorganiseerimisplaani nõuetekohaselt ellu viinud ning sai edaspidi ühenduse õigusega vastuolus olevat tegevusabi. See tegevusabi seisnes avalik-õiguslike kohustuste täitmata jätmises. Poola Vabariiki teavitati otsusest 24. oktoobril 2007 tema alalise esindaja kaudu Euroopa Liidu juures. Ühtlasi tegi komisjon Poola Vabariigile ülesandeks võtta kõik vajalikud meetmed õigusvastaselt antud tegevusabi tagasisaamiseks.
   Hagi esitamise ajaks ei ole tagastatud HB-le ja BA-le antud abi.
   Poola ametiasutuste andmetel on abi tagasinõudmise olulise viibimise põhjuseks lisaks puhttehnilistele takistustele ka Poola pankrotiõiguse eeskirjad. Poola ametiasutused selgitasid, et käesolevas otsuses käsitletav riigiabi seisnes TB kohustuste täitmata jätmises, kuigi tegelikult said sellest abist kasu viimase tütarettevõtjad. Sellises olukorras vastutas TB formaalselt kõigi kohustuste täitmise eest, sh HB-lt ja BA-lt tagasinõutavate summade eest. Poola õigusnormide kohaselt ei saa selliseid nõudeid maha kanda, va kui tegemist on täieliku võimatuse juhuga. Kui need nõuded antaks üles, siis oleks TB pankrotihaldur kohustatud need võlasummad tasuma, kaasates selleks tütarettevõtjatelt tagasinõutavad summad. Kui need summad makstaks tagasi, siis langeks ära õiguslik alus nende nõudmiseks HB-lt ja BA-lt.
   Komisjoni arvates ei piisa siiski sellest, et Poola Vabariik võtab kõik tema käsutuses olevad meetmed. Nende meetmete tulemus peab olema otsuse tõhus ja viivitamatu täitmine; vastasel juhul tuleb lähtuda sellest, et Poola Vabariik ei ole oma kohustusi täitnud. Liikmesriik on rikkunud oma tagasinõudmise kohustust, kui meetmed, mis ta selleks on võtnud, ei mõjuta mingil moel asjaomase summa tegelikku tagastamist.